Pasiënt (83) dood, bestuurder geskorsArgieffoto Die departement van gesondheid in Limpopo het die bestuurder van ’n hospitaal geskors ná die dood van ŉ 83-jarige pasiënt weens beweerde nalatigheid. Die departement het in ŉ verklaring gesê dit het met afgryse verneem van die afsterwe van die bejaarde pasiënt by die Elim-hospitaal weens derdegraadse brandwonde. “Die departement het ŉ span aangestel om die omstandighede rondom hierdie vermeende voorval van nalatigheid te ondersoek,” het die departement in ŉ verklaring gesê. Die departement voer aan die bedryfsbestuurder moes geskors word omdat hy primêr verantwoordelik is vir die welstand en veiligheid van al die pasiënte in die hospitaal. Die departement het bygevoeg almal wat by die beweerde nalatigheid betrokke was, sal verantwoordbaar gehou word. Phophi Ramathuba, LUR vir gesondheid in Limpopo, sal die familie van die oorledene Vrydag besoek.